**1. Határozati javaslat:**

Székesfehérvár Megyei Jogú Város Önkormányzat Közgyűlése megtárgyalta **az energia-árrobbanás okozta válsághelyzet kezelésére szolgáló intézkedésekre** vonatkozó javaslatot és az alábbi határozatot hozta:

**Székesfehérvár Megyei Jogú Város Önkormányzat Közgyűlése**

 **……./2022. (. .) számú határozata**

**az energia-árrobbanás okozta válsághelyzet kezelésére szolgáló intézkedésekről**

**I.**

**Székesfehérvár Megyei Jogú Város Önkormányzat Közgyűlés rögzíti**, miszerint a

* a ’70-es évek óta nem látott energiaválság alakult ki Európában,
* a háború és a szankciók okozta energia-árrobbanás következtében - a lakossági rezsicsökkentés fenntartása mellett - a villamosenergia, gázenergia, távhőenergia és az üzemanyag ára jelentősen megemelkedett, továbbá
* a háborús infláció miatt megemelkedtek a különböző áruk, szolgáltatások beszerzési díjai, és
* **a kialakult helyzetben elengedhetetlen olyan azonnali intézkedések meghozatala, melyek eredményeként költségcsökkentés érhető el, és megteremthetőek az alapvető önkormányzati feladatok ellátásához szükséges pénzügyi források.**

**II.**

1.

**Székesfehérvár Megyei Jogú Város Önkormányzat Közgyűlése** rögzíti, miszerint **alapvető fontosságúnak tartja** az Önkormányzat által, intézményei útján, vagy feladat-ellátási szerződés keretében eddig is nyújtott alábbi **ellátások, szolgáltatások biztosítását a lakosság részére,** ezért ezen ellátásokat, szolgáltatásokat – amennyiben a 2023. évi költségvetésben forrás biztosítható - szándékában áll fenntartani:

1. **a személyes gondoskodást nyújtó szociális alapellátások és szakellátások körében:** étkeztetés; házi segítségnyújtás; családsegítés; utcai szociális munka; az idősek, a fogyatékos személyek és hajléktalan személyek nappali ellátása; az idősek és fogyatékos személyek otthona; az időskorúak és a fogyatékos személyek gondozóháza; a hajléktalan személyek éjjeli menedékhelye és átmeneti szállása,
2. **az egészségügyi alapellátások és szakellátások körében:** a háziorvosi, a házi gyermekorvosi, a fogorvosi, az iskola-egészségügyi és védőnői ellátás; az általános szülészet-nőgyógyászat; ultrahang-, nőgyógyászati ultrahang-diagnosztika; fogászati röntgen; hajléktalanok háziorvosi ellátása; a fogorvosi, a háziorvosi és a házi gyermekorvosi ügyelet,
3. **a köznevelési alapfeladatok körében:** az óvodai nevelés, a nemzetiséghez tartozók óvodai nevelése, a többi gyermekkel együtt nevelhető sajátos nevelési igényű gyermekek óvodai nevelése,
4. **a személyes gondoskodást nyújtó gyermekjóléti ellátások körében:** a gyermekjóléti szolgáltatás; a bölcsődei ellátás; a családok átmeneti otthona és a helyettes szülői ellátás),
5. **az intézményi és a szünidei gyermekétkeztetés.**

2.

Székesfehérvár Megyei Jogú Város Önkormányzat Közgyűlése rögzíti, miszerint - amennyiben a 2023. évi költségvetésben erre forrás biztosított – szándékában áll megvédeni az Önkormányzat által fenntartott intézményekben a munkahelyeket.

3.

A Közgyűlés rögzíti, miszerint – amennyiben a 2023. évi költségvetésben erre forrás biztosítható – szándékában áll fenntartani, és változatlan formában és mértékben biztosítani különösen az alábbi ellátásokat, szolgáltatásokat:

1. születési támogatás biztosítása,
2. időskorúak támogatásának biztosítása,
3. rezsitámogatás biztosítása, annak 2023. április 30. napjáig történő meghosszabbítása,
4. az Önkormányzat által fenntartott gyermekjóléti és szociális intézményekben, bölcsődékben és óvodákban foglalkoztatottak hűségjutalma rendszerének fenntartása,
5. helyi tanulóbérlet biztosítása jelenlegi díjon.

4.

Székesfehérvár Megyei Jogú Város Önkormányzat Közgyűlése rögzíti, miszerint

1. továbbra sem vezet be székesfehérvári természetes személyeket terhelő új helyi adót,
2. továbbra sem vezet be telekadót, települési adót.

**III.**

Székesfehérvár Megyei Jogú Város Önkormányzat Közgyűlése utasítja a fenntartásában működő intézmények vezetőit, a kizárólagos vagy többségi tulajdonában lévő gazdasági társaságok vezető tisztségviselőit, miszerint

1. továbbra is folyamatosan vizsgálják a működésük valamennyi területén a költségcsökkentés lehetőségeit, tegyenek javaslatot a szükséges fenntartói, tulajdonosi, feladatátadói döntések meghozatalára,
2. tegyenek olyan intézkedéseket, melyek eredményeként a szociális ellátás, óvodai, bölcsődei ellátás kivételével a villamosenergia, gázenergia, távhőenergia fogyasztás mértéke – változatlan feltételek mellett működő székhelyeken, telephelyeken is – jelentős mértékben csökken,
3. fejlesztéseket, beruházásokat kizárólag a fenntartó, tulajdonos külön hozzájárulása mellett kezdjenek meg,
4. kiadásokat kizárólag a működés fenntartásához elengedhetetlen körben teljesítsenek,
5. új munkavállaló alkalmazásához be kell szerezni a fenntartó, a tulajdonos előzetes hozzájárulását.

**IV.**

1.

Székesfehérvár Megyei Jogú Város Önkormányzat Közgyűlése

1. az 1. mellékletben leírt intézmények nyitvatartását, működését az 1. melléklet szerint korlátozza,
2. egyetért azzal, hogy a 2. mellékletben leírt létesítmények nyitvatartása, működtetése a 2. melléklet szerint korlátozásra kerül,
3. felkéri az önkormányzati létesítmények üzemeltetőit, hogy a létesítmények működése korlátozásával az energiafelhasználást minimalizálják,
4. a Civil Központ üzemeltetését 2022. december 5. napjától 2023. március 31. napjáig felfüggeszti,
5. a Közgyűlés úgy dönt, hogy a Vörösmarty Mihály Könyvtár III. Béla király tér 1. szám alatti telephelyét 2022. december 31. napjával megszünteti.

2.

Székesfehérvár Megyei Jogú Város Önkormányzat Közgyűlése felkéri a Főjegyzőt, hogy korlátozza, átmenetileg szüneteltesse a Polgármesteri Hivatal Városház tér 2. szám alatti épülete nyitvatartását, üzemeltetését.

3.

Székesfehérvár Megyei Jogú Város Önkormányzat Közgyűlése IV.2. pontban leírtakra tekintettel a Polgármesteri Hivatal részére feladatai ellátásához biztosítja a Hiemer Ház más bérlő által nem használt részeit.

**V.**

1.

Székesfehérvár Megyei Jogú Város Önkormányzat Közgyűlése

1. rögzíti, miszerint az energia-árrobbanás eredményeként drasztikusan megemelkedett energiaköltségek következtében kialakult pénzügyi nehézségek kezelésére különböző költségcsökkentő intézkedéseket tesz, és mindenekelőtt az alapvető, és a kötelező önkormányzati feladatok ellátását kell biztosítania,
2. az V.1.a) pontban leírtak körülmények ismeretében nyilatkozik, miszerint várhatóan változatlan feltételek mellett nem képes teljesíteni a FEHÉRVÁR F. C. Kft-vel 2018. november 12. napján, a 2014. december 29. napján kötött bérleti szerződésekben és a 2018. november 12. napján kötött bérleti keretszerződés vállalt kötelezettségeit,
3. az V.1.a) pontban leírt körülmények ismeretében nyilatkozik, miszerint várhatóan változatlan feltételek mellett nem képes teljesíteni a Székesfehérvár Városgondnoksága Kft-vel 2020. szeptember 14. napján és 2021. július 26. napján kötött bérleti szerződésben vállalt kötelezettségeit,
4. figyelemmel a bérlőkkel folytatott előzetes egyeztetésekre, 2022. november 14. napjától 2022. december 31. napjáig a MOL Aréna Sóstó létesítmény üzemeltetését kizárólag csak a jelentősebb műszaki károk megelőzéséhez szükséges szinten biztosítja, a centerpálya füvének fűtésére, világítására sem kerül sor.

2.

Székesfehérvár Megyei Jogú Város Önkormányzat Közgyűlése felkéri a Polgármestert, hogy tájékoztassa fentiekről a bérlőket, folytasson tárgyalásokat a bérlőkkel a létesítmény jövőbeni használatáról, a költségek viseléséről, és tegyen javaslatot a jogviszonyok további sorsára.

**VI.**

Székesfehérvár Megyei Jogú Város Önkormányzatának Közgyűlése a költségek további csökkentése érdekében a fenntartásában lévő intézmények, tulajdonában, többségi tulajdonában lévő gazdasági társaságok működése körében az alábbi korlátozásokat kell végrehajtani:

1. a város területén valamennyi díszkivilágítás működtetését 2023. január 7. napjától fel kell függeszteni,
2. a különböző városi rendezvények körét le kell csökkenteni oly módon, hogy elsősorban a kiemelt nemzeti és egyéb ünnepekhez kötődő rendezvények minimális költségek melletti megtartására kerülhet sor,
3. önkormányzati támogatás biztosításáról szóló döntés kizárólag elengedhetetlen esetben hozható,
4. kizárólag elengedhetetlen esetben lehet marketingfeladatokra kötelezettséget vállalni.

**VII.**

Székesfehérvár Megyei Jogú Város Önkormányzatának szándékában áll

1. a megnövekedett költségek részbeni fedezetére az építményadót megemelni oly mértékig, hogy a megyei jogú városok között a versenyelőnyét Székesfehérvár megőrizhesse,
2. egyes intézményi térítési díjak mértékét – azok 2022. évre történő változatlanul hagyása mellett, 2023. január 1. napjától, figyelemmel az infláció mértékére - megemelni a megnőtt saját költségek csökkentése érdekében.

**VIII.**

1.

Székesfehérvár Megyei Jogú Város Önkormányzatának Közgyűlés kiemelt feladatnak tartja az energiafogyasztás csökkentését, az energiaellátás biztonságának növelését. Ennek érdekében

1. meg kell vizsgálni napelemek telepítésének lehetőségét, költségét,
2. meg kell vizsgálni napelempark létrehozásának lehetőségét, feltételeit.

2.

Székesfehérvár Megyei Jogú Város Önkormányzatának Közgyűlés felkéri Székesfehérvár Városgondnokság Kft. ügyvezetőjét, hogy közbeszerzési eljárás lefolytatása és az alábbi főbb feltételek mellett gondoskodjon a közvilágítás korszerűsítését szolgáló beruházás megvalósításáról:

* korszerű, LED technikával működő, szabályozható lámpatestek kerüljenek beépítésre, melyek megfelelnek a vonatkozó jogszabályi előírásoknak, szabványnak,
* a korszerűsítés olyan konstrukcióval kerüljön megvalósításra, hogy annak díja fedezhető legyen a villamosenergia-fogyasztás csökkenése miatt keletkező megtakarításból,
* legalább 10 éves garanciavállalási kötelezettség kerüljön kikötésre,
* a megrendelés részét képezze a korszerűsítés során létrejövő eszközök 10 éven át tartó karbantartása, üzemeltetése,
* a teljes korszerűsítés tervezett befejezésének időpontja: 2023. második féléve,
* a korszerűsítés során létrejövő teljes vagyon a jogviszony lezárultakor könyv szerinti értéken, de legfeljebb a Kft. által a pályázati kiírásban meghatározott vételár megfizetése mellett kerüljön a Kft. tulajdonába.

**IX.**

Székesfehérvár Megyei Jogú Város Önkormányzatának Közgyűlés felkéri a Polgármestert, hogy – amennyiben a 2023. évi költségvetésben erre forrás biztosítható – gondoskodjon egy, elsősorban a kisvállalkozókat, egyéni vállalkozókat megsegítő energia-ártámogatási program összeállításáról, a vonatkozó javaslat Közgyűlés elé terjesztéséről.

**X.**

A Közgyűlés egyetért azzal, hogy a SZÉPHŐ Székesfehérvári Épületfenntartó és Hőszolgáltató Zártkörűen Működő Részvénytársaság az egyéb – ún. külön kezelt intézménynek nem minősülő - felhasználók részére a külön kezelt intézmények részére megállapított áron biztosítja a távhőszolgáltatást.

**XI.**

1.

Székesfehérvár Megyei Jogú Város Önkormányzat Közgyűlése felkéri a Polgármestert, hogy gondoskodjon az önkormányzatokkal folytatandó tárgyalások eljárásrendjéről szóló 1473/2022. (X. 5.) korm.határozat végrehajtásáról, különösen a kért adatszolgáltatás biztosításáról, és folytasson tárgyalásokat kiegészítő támogatások biztosítása érdekében, továbbá kezdeményezze a Magyarország 2022. évi központi költségvetéséről szóló 2021. évi XC. törvényben a szolidaritási hozzájárulás mértékének megállapítására vonatkozó paraméterek, sávhatárok visszaállítását 2025. évig.

2.

A Közgyűlés felkéri a Polgármestert, hogy

1. a munkába és iskolába járás feltételei biztosítása mellett a költségek csökkentése érdekében tegyen javaslatot a közösségi közlekedés menetrendjének módosítására,
2. a 2023. évi költségvetésről, az átmeneti gazdálkodásról szóló rendelettervezet összeállítása során törekedjen a kiadások csökkentésére, megtakarítások elérésére,
3. a jövőben a tervezési szerződésekben kiemelt elvárásként kerüljön rögzítésre az energiatakarékos, költségtakarékos üzemeltetést lehetővé tevő megoldások tervezése,

3.

Székesfehérvár Megyei Jogú Város Önkormányzat Közgyűlése felkéri a Főjegyzőt, hogy

1. vizsgálja meg azon szerződéseket, üzleti terveket, melyeket jelen határozat érint, és tegyen javaslatot a még esetlegesen szükséges döntések meghozatalára,
2. - figyelemmel a kormányzati igazgatási szünetre – vizsgálja meg a Polgármesteri Hivatalra vonatkozóan igazgatási szünet elrendelésének lehetőségét, feltételeit, és terjessze a Közgyűlés elé az erre vonatkozó javaslatát.

4.

Székesfehérvár Megyei Jogú Város Önkormányzat Közgyűlése felkéri

1. az intézmények vezetőit, a tulajdonában vagy többségi tulajdonában lévő gazdasági társaságok vezető tisztségviselőit, hogy jelen határozat végrehajtása érdekében tegyék meg a szükséges intézkedéseket,
2. a tulajdonában vagy többségi tulajdonában lévő gazdasági társaságok vezető tisztségviselőit, hogy a 2023. évi üzleti terv összeállítása során törekedjenek a kiadások csökkentésére, megtakarítások elérésére,
3. az intézmények vezetőit, a tulajdonában vagy többségi tulajdonában lévő gazdasági társaságok vezető tisztségviselőit, az energiafogyasztás csökkentése érdekében a nyitva tartó székhelyek, telephelyek, üzemeltetett létesítmények nyitvatartásának, üzemeltetésének ésszerű korlátozására,
4. az intézményvezetőket, vezető tisztségviselőket, hogy jelen határozat végrehajtása érdekében tegyék meg a szükséges munkaszervezési feladatokat, biztosítsák a munkavállalók megfelelő irányítását, a feladatok meghatározását,
5. a IV.1.e) pontban leírt intézmény vezetőjét, hogy a telephelynek otthont adó ingatlanrészre szóló használati szerződés megszüntetéséről gondoskodjon, és
6. a Főjegyzőt, hogy a IV.1.e) pontban leírtak szerint tegyen javaslatot az intézmény alapító okiratának módosítására,
7. a fenntartásában lévő intézmények vezetőit, a tulajdonában, többségi tulajdonában lévő a gazdasági társaságok vezető tisztségviselőit, a folyamatosan biztosítandó alapfeladatok sérelme nélkül - igazodva az iskolai téli szünet időpontjához - törekedjenek az intézmény, a gazdasági társaság tevékenységének szüneteltetésére,
8. a fenntartásában lévő intézmények vezetőit, a tulajdonában, többségi tulajdonában lévő a gazdasági társaságok vezető tisztségviselőit, hogy tegyenek meg mindent azon létesítmények állagmegóvása érdekében, melyek működése korlátozásra kerül.

Felelős: Dr. Cser-Palkovics András polgármester

Dr. Bóka Viktor főjegyző

az Önkormányzat fenntartásában működő intézmények vezetői,

az Önkormányzat tulajdonában, többségi tulajdonában lévő gazdasági társaságok vezető tisztségviselői

Határidő: azonnal ill. folyamatos

**2. Határozati javaslat:**

Székesfehérvár Megyei Jogú Város Önkormányzat Közgyűlése megtárgyalta **az energia-árrobbanás okozta válsághelyzet kezelésére szolgáló intézkedésekre** vonatkozó javaslatot és az alábbi határozatot hozta:

**Székesfehérvár Megyei Jogú Város Önkormányzat Közgyűlése**

 **……./2022. (. .) számú határozata**

**a helyi autóbusz-járatok menetrendjének módosításáról**

**1.**

Székesfehérvár Megyei Jogú Város Önkormányzat Közgyűlése módosítja a helyi személyszállítási feladatok ellátására vonatkozó közszolgáltatási szerződést a 2022. december 22. napja és 2023. január 8. napja közötti időszakra azzal, hogy a menetrend a szerződés keretei között az alábbiak szerint módosul:

**2022. december 22. napja és 2023. január 8. napja közötti munkanapokon a székesfehérvári helyi autóbusz-járatok szabadnapi menetrend szerint közlekednek az alábbiak kivételével:**

* a 11G, 13, 13A, 13G, 13Y, 15, 15Y, 16, 23, 23E, 26C, 30, 32 és 41-es járatok munkanapi menetrend szerint közlekednek,
* a 13G és 32 járatok iskolai előadási napokon közlekedő járatai nem közlekednek,
* a 26A vonalon a Kassai u. / Nagyszombati u. megállóból 6.10, 14.10 és 22.10 órakor rásegítő járatok indulnak.  A Jancsár utcából 5:25, 13:25 és 21:25 órakor rásegítő járatok indulnak.

Szabadnapokon és munkaszüneti napokon a járatok a szabadnapra és a munkaszüneti napokra meghirdetett menetrend szerint közlekednek, a fenti kivételek nélkül.

**2.**

A Közgyűlés utasítja a Címzetes Főjegyzőt, hogy a Közlekedési Iroda bevonásával gondoskodjon az 1. pont szerinti menetrend kifüggesztéséről, az utasok tájékoztatásáról, valamint a szerződésmódosítás előkészítéséről és egyben felhatalmazza a Polgármestert a szerződésmódosítás aláírására.

Felelős: Dr. Cser-Palkovics András polgármester

Dr. Bóka Viktor címzetes főjegyző

 Nagy Zsolt irodavezető

Határidő: értelem szerint